作者:岑參
標題:送張秘書充劉相公通汴河判官，便赴江外覲省
內容:前年見君時，見君正泥蟠。去年見君處，見君已風摶。朝趨赤墀前，高視青雲端。新登麒麟閣，適脫獬豸冠。劉公領舟楫，汴水揚波瀾。萬裡江海通，九州天地寬。昨夜動使星，今旦送徵鞍。老親在吳郡，令弟雙同官。鱸鱠剩堪憶，蓴羹殊可餐。既參幕中畫，複展膝下歡。因送故人行，試歌行路難。何處路最難，最難在長安。長安多權貴，珂佩聲珊珊。儒生直如弦，權貴不須幹。鬥酒取一醉，孤琴為君彈。臨岐欲有贈，持以握中蘭。